34 Sekai sa motlha wa ga Nehemia se na le tshedimosetso e e botlhokwa. Bajuda ba ne ba dira ka natla go baakanya le go tsosolosa dipota tsa Jerusalema. Ba ne ba itse gore go dira jalo go tla ba sireletsa le malapa a bone mo ditšhabeng tsa baba tse di neng di ba dikologile. Ka ntlha ya seo, Nehemia o ne a ba rotloetsa jaana: “Lo lwele bomorwarraalona, bomorwaalona le bomorwadialona, basadi ba lona le magae a lona.” (Neh. 4:14) Mo Bajudeng bao, go lwa moo go ne go le botlhokwa fela thata. Ka tsela e e tshwanang le gompieno, batsadi ba e leng Basupi ba ga Jehofa ba dira ka natla go godisetsa bana ba bone mo tseleng ya boammaaruri. Ba a itse gore bana ba bone ba faraferwe ke ditlhotlheletso tse di sa siamang kwa sekolong le mo tikologong e ba nnang mo go yone. Ditlhotlheletso tse di ntseng jalo di ka nna tsa ba tsa kukunela mo lelapeng ka metswedi ya tshedimosetso. Batsadi, se lebaleng gore go tlhokega maiteko a a tseneletseng go lwela bomorwaalona le bomorwadialona gore lo dire gore ba nne mo tikologong e e babalesegileng e ba ka kgonang go tlhogonolofala semoyeng mo go yone.